ESPERIT DE VOCACIÓ I VOLUNTARISME | Sense embuts
ESPERIT DE VOCACIÓ I VOLUNTARISME
Aquest estiu hem passat un cap de setmana a Sant Pere Pescador. És un poble amb encant. No pateix la superpoblació estiuenca que viuen altres localitats turístiques i, en canvi, està molt ben situat i molt a prop de llocs que sempre val la pena visitar. Des de Sant Pere Pescador es poden fer excursions, per la seva proximitat, al parc natural dels Aiguamolls de l'Empordà, i també a l'Escala, Cadaqués, Empúries, Roses o, fins i tot, fer el salt a la Catalunya Nord (Perpinyà, Cotlliure...) i cap a Occitània (Carcassona, etc.).
Passejant pel nucli antic del poble, em vaig aturar a observar una cosa que em va cridar l'atenció. Al carrer, a la part posterior de l'església, hi havia com una mena de vitrina, amb un intercomunicador, unes llums força llampants i uns petits plafons amb una senzilla explicació de l'artefacte que hi havia a dins.
Mentre m'ho mirava, se'm va acostar un vilatà i, ben cofoi, em va explicar que era un desfibril·lador extern automàtic (DEA). «Tant de bo no calgui fer-lo servir mai; però, vulguis que no, sempre dóna tranquil·litat saber que davant d'un imprevist aquest aparell pot salvar la vida d'una persona.» Vaig agrair-li l'explicació, tot i que ja sabia què era i per a què servia.
A Valls, com molts de vostès ja saben, tenim un grup de persones que, des del voluntarisme i amb un esperit solidari molt difícil de trobar en aquests temps, ja van posar en marxa, fa uns quants mesos, una campanya. Van posar a la venda polseres solidàries per poder disposar, en diferents punts de la ciutat, de desfibril·ladors com el de Sant Pere Pescador. En el seu moment, ja ho vam comentar en aquest espai.
Aquestes persones són de l'Associació de Voluntaris de Protecció Civil de Valls. Amb molta vocació i amb molt pocs recursos, treballen i actuen pensant en la seguretat de tots els vallencs. En col·laboració amb els cossos de bombers, la Creu Roja o la policia, vetllen per la nostra societat i ens aporten coneixements i experiència (de l'associació en formen part bombers, metges, personal sanitari, etc.) Si la implicació desinteressada de la gent en temes socials sempre és important, encara ho és molt més quan les coses van mal dades (com passa ara). Trobar persones disposades a dedicar temps, esforç i coneixements a ajudar els altres no és gens fàcil. I per això trobo impropi que algú pugui pensar que aquestes persones hi estan obligades.
I és que gairebé és una qüestió d'egoisme social. Necessitem gent preparada i experta amb vocació de servei. I per això considero que els Voluntaris de Protecció Civil de Valls han de ser valorats i tractats com es mereixen per part de tothom: amb dignitat i amb l'aportació dels recursos mínims necessaris, per part de qui correspongui, perquè puguin desenvolupar la seva tasca d'una manera convenient. Són voluntaris i no se'ls pot demanar més sacrificis dels que ja fan.
Siguin, doncs, aquestes línies un homenatge i un agraïment a l'Associació de Voluntaris de Protecció Civil de Valls. És el mínim que es mereixen, per la seva tasca. I estenc aquest homenatge a totes les persones que dediquen temps a treballar desinteressadament per la societat.
Publicat al setmanari el Vallenc, 7/9/2012 Tweet
DUI, DUI I MÉS DUI.
PAU VALLEJO. Ahir al matí el primer que em vaig trobar al meu mur del Facebook va ser el que es pot veure a la captura de pantalla que adjunto. Puc estar d...